НАСТАВНО‒НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТ У БЕОГРАДУ

Наставно-научно веће Филозофског факултета у Београду је на својој III седници одржаној 25.02.2022. године донело одлуку да се покрене поступак за реизбор **др Игора Живановића** у звање НАУЧНИ САРАДНИК за научну област Филозофија. На истој седници Веће је формирало Комисију за припрему извештаја о кандидату и спровођење поступка реизбора у саставу: **проф. др Живан Лазовић**, редовни професор, **доценткиња др Ева Камерер** и **др Војин Ракић**, научни саветник, Институт друштвених наука Београд.

На основу увида у конкурсну документацију и анализе научних радова кандидата, Комисија подноси следећи

**ИЗВЕШТАЈ**

**Биографски подаци**

Др Игор Живановић рођен је 1974. године. Филозофију је дипломирао на Филозофском факултету у Београду 2007. године са просечном оценом 9,11 током студија и оценом 10 на дипломском раду одбрањеном код проф. др Милорада Ступара. Његов дипломски рад „Хобсова концепција природног стања и проблем кооперације“ био је у најужем избору за награду „Др Зоран Ђинђић“ за најбољи дипломски или магистарски рад из филозофских и социолошких наука.

Докторске студије Живановић је уписао 2009. године и положио све испите са просечном оценом 9,83. Маја 2010. изабран је у истраживачко звање истраживач-приправник, а 2013. у звање истраживач-сарадник. 30.5.2016. Игор Живановић је одбраном дисертације под насловом „Биолошке основе морала: егоизам, алтруизам и самообмањивање“ (менторка доц. др Ева Камерер) завршио докторске академске студије трећег степена на студијском програму ДОКТОРСКЕ СТУДИЈЕ ФИЛОЗОФИЈЕ и стекао стручни назив ДОКТОР НАУКА-ФИЛОЗОФИЈА. Дисертација Игора Живановића препозната је као рад од посебног значаја и представљена је у награђиваној књизи „Докторати у прози: илустроване приче“ (Здравковић, Н. и Умељић, И., Центар за промоцију науке, 2017), која је преведена и на енглески језик. 2017. године Игор Живановић изабран је у звање научни сарадник.

Од 2010. до 2016. Игор Живановић је био ангажован у настави на предметима Увод у проблеме политике, Филозофија политике, Савремене теорије правде и Еволуциона етика. На студентским евалуацијама је добијао високе оцене. Кандидат је био ангажован на пројекту „Динамички системи у природи и друштву: филозофски и емпиријски аспекти“ Института за филозофију Филозофског факултета у Београду, који је финансирало Министарство просвете, науке и технолошког развоја Републике Србије.

Игор Живановић је у сарадњи са Центром за биоетичке студије у Београду у протеклом периоду одржао неколико предавања: *Градивни блокови морала, алтруизам, емпатија и сарадња* (2017), *Биолошке основе морала* (2018), *Еволуција и лепота* (2019). Он је активно укључен у промоцију и популаризацију науке и стални је сарадник научнопопуларног часописа *Елементи* који издаје Центар за промоцију науке. Осим тога, био је ангажован и као стручни сарадник на међународном пројекту ODYSSEy који реализује Центар за промоцију науке, где је учествовао у припреми и евалуацији текстуалног материјала за образовне пакете наведеног пројекта, као и у организацији и реализацији националног дебатног турнира. Игор Живановић је објавио више научних радова и био је рецензент за угледни међународни филозофски часопис *Biology&Philosophy*.

**Целокупна библиографија радова кандидата**

**Изворни научни чланак у часопису:**

2007. „Хобсова концепција природног стања и проблем кооперације“,*Филозофски годишњак* 20, стр. 76-120. (**М24=3 бода**)

2011. „Егоизам, алтруизам и самообмањивање“, *Theoria*, год. 54, бр. 3, стр. 61-85. (**М24=3 бода**)

2011. „Платон, Макијавели и макијавелизам“, *Филозофија и друштво*, год. 22, бр. 3, стр. 45-67. (**М24=3 бода**)

2012. „Рефлексивни еквилибријум и проблем оправдања у етици“, *Филозофски годишњак*, год. 25, бр. 25, стр. 73-98. (**М24=3 бода**)

2013. „Да ли је живот у природном стању усамљенички, сиромашан, опасан, скотски и кратак“, *Theoria*, vol. 56, бр. 3, стр. 41-78. (**М24=3 бода)**

2015. „Самообмањивање“, *Theoria*, год. 58, бр. 4, стр. 97-117. (**М24=3 бода**)

**Докторска дисертација:**

2016. *Биолошке основе морала: егоизам, алтруизам и самообмањивање*. Докторска дисертација одбрањена 30. маја 2016. на Филозофском факултету Универзитета у Београду, 257 страница (**М70=6 бодова)**

**Учешће на научним скуповима:**

Научни скуп Института за филозофију и друштвену теорију поводом издавања књиге Милорада Ступара *Филозофија политике*, 20.6.2011.

*Филозофија и наука* (2020), научни скуп у организацији Српске академије наука и уметности и Одељења за филозофију Филозофског факултета у Београду

**Прикази:**

„Легитимитет и сагласност“, приказ књиге, Милорад Ступар, *Филозофија политике: античко и модерно схватање политичке заједнице*, (Филозофски факултет, Универзитет у Београду, 2014), дневни лист *Данас*, 31.10.2014.

2015. Приказ књиге D.S. Wilson, *Does altruism exist? Culture, genes, and the welfare of others.*, у: *Филозофија и друштво*, бр. 3

**Библиографија радова које је кандидат објавиo од последњег избора класификована по категоријама**

**М24**

1. „Еволуциони антиреализам у етици“, *Theoria*, vol. 60, no. 2, 46 - 67, doi: 10.2298/THEO1702046Z, 2017.

2. „Еволуциони модел емпатије: имају ли не-људски примати градивне блокове морала?“, *Theoria,* Београд, 62.3 (2019), 111-129. doi: 10.2298/THEO1903111Z, 2018.

3. "Troubles with the evolutionary theory of self-deception." *Theoria,* Београд, 64.4 (2021): 5-17.

4. „Еволуција алтруизма и проблем јединица селекције“, *Theoria*, Београд, 65.1 (2022), (прихваћен за објављивање)

**М44**

1.„Неоаристотеловски морални натурализам и еволуциона биологија“, зборник радова САНУ (2022), (прихваћен за објављивање, у штампи)

**Научно-истраживачки рад кандидата**

Библиографија радова др Игора Живановића обухвата више оригиналних научних радова објављених у научним часописима. Према *Правилнику о поступку и начину вредновања и квантитативном исказивању научноистраживачких резултата истраживача* Министарства просвете, науке и технолошког развоја, вредновање научне компетентности др Игора Живановића је следеће:

|  |  |  |
| --- | --- | --- |
| **Категорија** | **Број радова** | **Број бодова** |
| M24 | 5 | 18 |
|  |  | **18** |

**Научни резултати др Игора Живановића**

|  |  |  |  |
| --- | --- | --- | --- |
| Диференцијални услов - од првог избора у претходно звањедо избора у звање | Потребно је да кандидат има најмање ХХ поена, који треба да припадају следећим категоријама: |  | |
| Неопходно XX= | Остварено |
| **Научни сарадник** | Укупно: | 16 | **18** |
| Обавезни (1) | М10+**М20**+М31+М32+М33+М41+М42+М43 +**М44**+М45+М51+М52+M53+M54 | 10 | М24 + M44 = **18** |
| Обавезни (2) | М11+М12+М21+М22+М23+**М24**+M31+М41 | 7 | M24=**16** |

**Анализа објављених радова**

У тексту **„Еволуциони антиреализам у етици“** (*Theoria*, vol. 60, no. 2, 46 – 67., 2017.) Игор Живановић анализира еволуционе аргументе против моралног реализма. Он ове аргументе дели у две групе, а њихове претходнике налази у Мекијевој теорији грешке и у Хармановом изазову, односно експланаторној ирелеванцији моралних чињеница. Аутор први аргумент, који одређује као метафизички, назива аргумент филогенетске контингенције. Тај аргумент гласи: да је људска еволуциона прошлост била другачија, и наша морална способност, морални појмови и морална веровања били би другачији. Други аргумент базира се на Нозиковој концепцији осетљивости и сигурном праћењу истине, и он је епистемолошки. Њиме се тврди да морална способност није селектована за праћење моралних истина и да морална веровања нису осетљива на истину. У овом тексту кандидат показује и на који начин самообмањивање може да пружи додатни ослонац за наведене аргументе и да помогне њиховој прецизнијој артикулацији.

У раду **„Еволуциони модел емпатије: имају ли не-људски примати градивне блокове морала?“** (*Theoria,* Београд, 62.3, 111-129., 2019.) Игор Живановић, полазићи од уобичајеног става да емпатија представља специфичну способност непосредног искушавања туђег емоционалног искуства, показује какво је значење интегративног еволуционог модела емпатије који је заснован на механизму заједничког кодирања перцепције и акције, а који су изградили психолошкиња Стефани Престон и приматолог Франс де Вал. Кандидат у овом тексту анализира емоционалне и когнитивне аспекте наведеног схватања емпатије, као и њен значај за разумевање еволуције психолошког алтруизма и морала. Игор Живановић такође разматра експериментално сведочанство које потиче из проучавања понашања деце и примата чији бихевиорални обрасци укључују неке аспекте за које се сматра да су градивни блокови морала. То му омогућава да одговори на питање како се градивни блокови морала односе према моралу као функционалном феномену.

У тексту **"Troubles with the evolutionary theory of self-deception."** (*Theoria,* Београд, 64.4, 5-17., 2021.) Игор Живановић се бави кључним аспектима еволуционе концепције самообмањивања коју је развио Роберт Триверс. У тој концепцији самообмањивање се објашњава полазећи од принципа природне селекције. Према Триверсу, самообмањивање је еволуирало као нападачка стратегија у еволуционој трци између обмањивача и оног ко је обманут. Игор Живановић у тексту показује како се Триверсова теорија, иако делује убедљиво, суочава са бројним тешкоћама. Он указује на то да је концепцијски немогуће да онај ко се самообмањује истовремено обмањује друге у погледу лажних веровања која су они погрешно прихватили као да су истинита. Најзначајнија импликација ове немогућности је да интерперсонално обмањивање не може да буде својствена функција самообмањивања.

У раду **„Еволуција алтруизма и проблем јединица селекције“**, (*Theoria*, Београд, 65.1, 2022.) кандидат се бави једним од најважнијих проблема у филозофији биологије. Реч је о проблему јединица селекције који је формулисан у контексту анализе еволуције алтруизма и сарадње. Игор Живановић полази од тзв. парадокса алтруизма и критички преиспитује стандардне еволуционе моделе који су изграђени да би се објаснила еволуција алтруизма. Аутор у тексту анализира велики број модела: традиционални модел групне селекције, генски селекционизам, селекцију у сродничком кругу, директни реципроцитет, индиректни реципроцитет, као и модернизовану варијанту групне селекције какву налазимо у Соберовом и Вилсоновом моделу селекције на више нивоа. Кључни део анализе је последњи одељак у којем аутор настоји да објасни зашто је одбацивање селекције на више нивоа због њене експланторне комплексности уобичајено у филозофији биологије и зашто су теорија инклузивне адаптивне вредности и директни реципроцитет довољни за објашњење доброг дела биолошких феномена који се односе на проблеме алтруизма и сарадње.

Основни циљ рада **„Неоаристотеловски морални натурализам и еволуциона биологија“** (зборник радова САНУ, 2022.) је да се размотри један од централних проблема савремене етике, а то је однос између биологије и морала. Филозофи се, додуше, слажу да човекова биологија и његова еволуциона прошлост имају некакву улогу у обликовању моралног расуђивања и понашања, међутим, ова веза је још увек неразјашњена. Наиме, нема конклузивних доказа да биолошко устројство јединке и њено еволуционо порекло директно детерминишу било који облик њеног понашања, па тако ни њено морално понашање и суђење. Филозофске расправе се воде око питања да ли еволуциона објашњења могу да буду основа оправдања морала, тј. да ли познавање еволуционе историје може да пружи потпору моралном реализму, односно моралном натурализму као његовој посебној варијанти. У еволуционој метаетици доминира становиште да теорија еволуције подрива морални реализам. Ипак, неки аутори сматрају да је из чињенице природне историје организма могуће извести вредносне судове или у природи људских бића открити одговарајуће нормативне карактеристике које особу чине моралном. Аристотелов аргумент на основу функције из његове *Никомахове етике* сматра се претечом наведеног приступа. Из тог разлога Игор Живановић у својој анализи пажњу усмерава на неоаристотеловски морални натурализам који је настао половином 20. века у радовима Елизабет Енском и Филипе Фут и који је прокрчио пут за ревитализацију неоаристотеловске етике врлине. Аутор показује како је овај пројекат тешко остварив, пре свега зато што експланаторна улога функционалног језика у биологији не иде у прилог натурализацији етике.

**ЗАКЉУЧАК**

Након што је прегледала приложене радове др Игора Живановића, Комисија је утврдила да они у погледу броја, категоризације и стручног квалитета у потпуности задовољавају прописане критеријуме за стицање звања научног сарадника за област друштвено-хуманистичких наука. У објављеним радовима др Игор Живановић је показао завидно познавање релевантних филозофских и научних токова као и изграђену способност комплексне филозофске анализе. Др Живановић је у свом досадашњем научном раду остварио запажене резултате.

На основу увида у приложени материјал и његове анализе Комисија је закључила да др Игор Живановић испуњава све услове предвиђене Законом о високом образовању РС и Статутом Филозофског факултета Универзитета у Београду за реизбор у звање научног сарадника. Имајући у виду ту чињеницу, као и резултате научног рада које је кандидат остварио, **Комисија предлаже Наставно-научном већу Филозофског факултета у Београду да др Игора Живановића реизабере у звање научног сарадника за научну област Филозофија у области друштвено-хуманистичких наука.**

Београд, 28.02.2022.

Чланови комисије:

др Ева Камерер,

доценткиња Одељења за филозофију,

Филозофски факултет Универзитета у Београду

др Живан Лазовић,

редовни професор Одељења за филозофију,

Филозофски факултет Универзитета у Београду

др Војин Ракић,

научни саветник у Институту друштвених наука у Београду